**Septembrie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Purtând pe aripi praf de iască,

un râu de fluturi curge către sud,

pe cer un nor străin, cu bască,

citeşte ploii dogme din talmud.

Râd patru cucuvele hoaţe

pe-o cruce veche dintr-un ţintirim,

luna şi-a pus părul pe moaţe

şi plânge-n hohot pentr-un serafim.

Mai trece câte-o coţofană

pe marginea unui apus tăios,

iar noaptea râde suverană –

septembrie, un început sfios.

O lună plină de mistere

în care el şi ea au doar un scop,

în nopţi tăcute efemere,

să soarbă din iubire, strop cu strop.

Din volumul Recurs pentru iubire -

Editura Rovimed Publishers Bacău - 2013